《闻韦驸马使君迁拜台州》
唐代·长孙佐辅

溟藩轸帝忧，见说初鸣驺。德胜祸先戢，情闲思自流。

蚕殷桑柘空，廪实雀鼠稠。谏虎昔赐骏，安人将问牛。

曾陪后乘光，共逐平津游。旌旆拥追赏，歌钟催献酬。

音徽一寂寥，贵贱双沉浮。北郭乏中崖，东方称上头。

跻山望百城，目尽增遐愁。海逼日月近，天高星汉秋。

无阶异渐鸿，有志惭驯鸥。终期促孤棹，暂访天台幽。

作者简介：长孙佐辅，唐，（约公元七九四年前后在世）字不详，朔方人。生卒年均不详，约唐德宗贞元中前后在世。累举进士不第，放荡不羁。弟公辅为吉州刺史，遂往依之。后终不仕。佐辅有诗集号古调集，《全唐诗》存其诗17首。